Uitgawe 6 2010 – Min voorsien vir medies ná aftrede - Jou Geld | Solidariteit WêreldJou Geld | Solidariteit Wêreld
Uitgawe 6 2010 – Min voorsien vir medies ná aftrede
Tot 67% van werkende mense weet nie dat hulle, afgesien van pensioenvoorsiening, ook bykomende voorsiening vir mediese uitgawes ná aftrede moet maak nie. Boonop sit slegs 5% mense wat wél daarvan bewus is, ekstra geld hiervoor eenkant. Nog ’n skokbevinding is dat tot 52% van pensioentrekkers hulle bydraes tot mediese fondse kanselleer as dit finansieel begin sleg gaan. Dié syfers is luidens Sanlam se jongste Benchmark TM-oorsig.Tog raak mediese uitgawes, veral dag-tot-dag mediese uitgawes, ná aftrede vinnig afgetredenes se grootste uitgawe. Alexander Forbes Health reken dat ’n egpaar ná aftrede, benewens hulle pensioengeld, minstens R1 miljoen vir mediese uitgawes beskikbaar moet hê.
Volgens Dawie deVilliers, uitvoerende hoof van Sanlam, maak mense wat ongeveer 15% van hul jaarlikse salaris vir ’n tydperk van ongeveer 30 jaar lank spaar, genoeg voorsiening vir aftrede. Maar indien daar ook vir mediese uitgawes voorsiening gemaak wil word, reken hy, moet dié spaarkoers met tussen 1% en 5% verhoog word.